Roetine en struktuur: Dit skep ‘n bekende verwysingsraamwerk waarin die jong kind veilig en geborge voel. Gesels oor die roetine van die dag (tuis en by die skool) en wat ‘n mens kan doen om aanpassings te maak.
Identifikasie van die aanvangsklank: Wat hoor jy eerste – aan die begin van…? Werk aanvanklik met kort woorde wat met ‘n medeklinker begin. Gebruik die klankname in plaas van die alfabetname (bv. “a” vir appel teenoor A wat soos “aa” klink).
Identifikasie van geluide buite en binne die vertrek: Wat hoor jy buite die huis? Wat hoor jy in die huis?
Die begrip dat ‘n mens versamelings kan tel en dat die onderskeie woorde hoeveelhede voorstel, dien as die aanvangswerk vir wiskunde (bv. Ek is vyf vingers oud. So lyk 5. As ek weer verjaar, sal ek ses jaar oud wees.).
Die ontwikkeling van die groter spiere help met die versterking van die liggaamsspiere en om die uithouvermoë vir sit- en skryf-aksies te verbeter.
‘n Begrip vir rigting (bv. hier, daar, links, regs, bo, onder, middel) gaan beslis help om die kind op die bladsy te oriënteer in terme van waar hy of sy moet begin teken en skryf – asook om omkerings en verwarrings in die latere skryfproses te verminder. Gebruik die rigtingwoorde tydens gesprekke, maar wys ook wat dit beteken.